Diari Oficial de la Generalitat Valenciana


Sumari del DOGV 7458, del 04-02-2015 (2015/826)

RESOLUCIÓ de 30 de gener de 2015, de la directora general del Secretariat del Consell i Relacions amb Les Corts, de la Conselleria de Presidència i Agricultura, Pesca, Alimentació i Aigua, per la qual es disposa la publicació del conveni entre l'Agència Valenciana del Turisme i l'Ajuntament d'Agullent per a la gestió i promoció de rutes BTT.
-------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7458

Data del DOGV
:   04-02-2015

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2015/826


Data del document
:   30-01-2015

Organisme emissor
:   Conselleria de Presidència i Agricultura, Pesca, Alimentació i Aigua

Tipus de document
:   Resolució

Descriptors 

:   * Conselleria de Presidència i Agricultura, Pesca, Alimentació i Aigua

RESOLUCIÓ de 30 de gener de 2015, de la directora general del Secretariat del Consell i Relacions amb Les Corts, de la Conselleria de Presidència i Agricultura, Pesca, Alimentació i Aigua, per la qual es disposa la publicació del conveni entre l'Agència Valenciana del Turisme i l'Ajuntament d'Agullent per a la gestió i promoció de rutes BTT. [2015/826]  
L'Agència Valenciana del Turisme i l'Ajuntament d'Agullent han subscrit, prèvia tramitació reglamentària, el 23 de desembre de 2014, el conveni per a la gestió i promoció de rutes BTT.  
En compliment del que establix l'article 111.3 de la Llei 8/2010, de 23 de juny, de la Generalitat, de Règim Local de la Comunitat Valenciana, procedix la publicació en el Diari Oficial de la Comunitat Valenciana de l'esmentat conveni, que ha quedat inscrit en el Registre de Convenis de la Generalitat amb el número 72/2015 i que figura com a annex d'esta resolució.  
  
València, 30 de gener de 2015.- La directora general del Secretariat del Consell i Relacions amb Les Corts: Marta Martí Arador.  
  
  
Conveni de col·laboració entre l'Agència Valenciana del Turisme i l'Ajuntament d'Agullent, per a la gestió i la promoció de rutes BTT.  
  
València, 23 de desembre de 2014  
  
Reunits  
D'una part, el conseller d'Economia, Indústria, Turisme i Ocupació de la Generalitat, i president de l'Agència Valenciana del Turisme, Máximo Buch Torralva, qui intervé en este acte en nom i representació d'esta última entitat de dret públic, subjecta a la Generalitat, amb personalitat jurídica pròpia, i que es regula pel que disposen l'article 67 de la Llei 3/1998, de 21 de maig, de la Generalitat, de Turisme de la Comunitat Valenciana; el Decret 209/2004, de 8 d'octubre, del Consell de la Generalitat, pel qual s'aprova el Reglament de l'Agència Valenciana del Turisme, modificat pel Decret 101/2011, de 26 d'agost, del Consell, i l'article 4 del Decret 188/2012, de 21 de desembre, del Consell, pel qual s'aprova el Reglament orgànic i funcional de la Conselleria d'Economia, Indústria, Turisme i Ocupació. El domicili de l'esmentada entitat de dret públic, als efectes d'este document, és: ciutat administrativa 9 d'octubre, carrer de Castán Tobeñas, número 77, torre 2, planta tercera, de València.  
  
La seua legitimació i representació per a este acte es deriva de la seua condició de conseller d'Economia, Indústria, Turisme i Ocupació, d'acord amb el que establix l'article 2 del Decret 20/2012, de 7 de desembre, del president de la Generalitat, pel qual es nomenen consellers, secretari i portaveu del Consell, per la qual cosa li correspon a ell exercir la presidència de l'esmentada Agència Valenciana del Turisme, d'acord amb el que establix el número 1 de l'article 5 del mencionat Decret 209/2004, de 8 d'octubre, i està autoritzat per a la firma d'este conveni en virtut del que establix la lletra e) del número 2 del referit article 5.  
D'una altra part, l'alcalde-president de l'Ajuntament d'Agullent, Jesús Pla Herrero, amb CIF P7533982F, qui està legitimat per a representar en este acte l'esmentat Ajuntament per la seua condició d'alcalde-president, i autoritzat per a subscriure este conveni d'acord amb el que disposa l'article 21.1.b de la Llei 7/1985, de 2 d'abril, reguladora de les bases de règim local.  
Les parts  
  
Exposen  
Primer. Que correspon a l'Agència Valenciana del Turisme, adscrita a la Conselleria d'Economia, Indústria, Turisme i Ocupació, el foment de l'activitat turística; el desenrotllament i la millora del sector turístic; la creació, implantació i adequació de nous productes i recursos turístics, i especialment pel que fa a este conveni, també li correspon «possibilitar que afloren els recursos de l'interior de la Comunitat Valenciana per a incorporar-los a l'oferta», tal com establix, entre altres fins, l'article 2 del Decret 209/2004, de 8 d'octubre, del Consell de la Generalitat, pel qual s'aprova el Reglament de l'Agència Valenciana del Turisme.  
  
Segon. Que les línies de treball actuals de l'Agència Valenciana del Turisme aposten per l'impuls del turisme actiu en les diferents comarques de la Comunitat Valenciana, seguint principis de gestió sostenible i lligades a l'aparició de noves demandes turístiques específiques orientades, en este cas, a l'ús i la pràctica de la bicicleta de muntanya, mitjançant la creació d'una xarxa de centres BTT (bicicleta tot terreny). El ciclisme és un mitjà adequat per a satisfer les demandes de turistes que busquen un oci lligat amb el contacte amb el medi rural, no agressiu amb la naturalesa i que permeta al seu torn una pràctica esportiva.  
Entre les iniciatives de desenrotllament rural i turístic mencionades, l'Agència Valenciana del Turisme promou un producte turístic basat en una xarxa de centres BTT que fomenten l'ús sostenible de la bicicleta de muntanya, per a la qual cosa s'ha creat la marca registrada següent: «Centre BTT de la Comunitat Valenciana.»  
Tercer. Que un centre BTT es definix com un producte turístic destinat a promocionar la pràctica de la bicicleta de muntanya que consta, d'una banda, d'un centre de recepció i informació on s'oferixen servicis com ara lloguer de material, taller de reparacions, neteja i altres, així com informació turística de caràcter general sobre la destinació i de caràcter específic de les rutes ciclistes, i, d'altra banda, d'un conjunt de rutes convenientment senyalitzades que discorren per l'entorn del centre i que estan classificades en diferents nivells de dificultat d'acord amb la longitud, el desnivell i les característiques que presenten.  
Quart. Que el municipi d'Agullent va ser declarat Municipi Turístic de la Comunitat Valenciana en virtut del Decret 53/2013, 26 d'abril, del Consell. Així, d'acord amb el que preveuen la Llei 3/1998, de Turisme de la Comunitat Valenciana; el Decret 71/2000, de 22 de maig, del Consell, pel qual s'aprova el reglament regulador dels convenis previstos en la Llei 3/1998, de 21 de maig, de Turisme de la Comunitat Valenciana, i la Resolució de 23 de gener de 2014, del president de l'Agència Valenciana del Turisme, per la qual es dóna publicitat a la convocatòria de les ajudes adreçades als municipis turístics de la Comunitat Valenciana, mitjançant convenis, per a l'adaptació dels municipis turístics, Pla Millor, en data 28 de març de 2014, l'esmentada corporació va sol·licitar la subscripció d'un conveni a fi de dur a terme el projecte denominat «Senyalització de rutes BTT circulars», sobre la base de la memòria valorada presentada, amb un pressupost total de 18.774,36 euros, IVA inclòs (díhuit mil set-cents setanta-quatre euros i trenta-sis cèntims).  
Quint. Que, una vegada estudiat el projecte per l'Agència Valenciana del Turisme i reunida la Comissió de Valoració, tal com establix l'article 8 de la Resolució de 23 de gener de 2014, el director de l'Agència Valenciana del Turisme va formular una proposta favorable a la subscripció del conveni sol·licitat, el text de la qual va ser aprovat pels òrgans de govern de l'Ajuntament d'Agullent en data 28 de juliol de 2014.  
Sext. Que, en data 30 de juliol de 2014, ambdós parts van subscriure un conveni per al finançament conjunt entre l'Ajuntament d'Agullent i l'Agència Valenciana del Turisme del projecte «Senyalització de rutes BTT circulars», que consistix en la senyalització de cinc rutes BTT i en elements de recepció com ara aparcaments per a bicicletes i panells informatius, amb un pressupost de 17.854,76 euros, IVA inclòs (dèsset mil huit-cents cinquanta-quatre euros i setanta-sis cèntims).  
Sèptim. L'actuació proposada per l'Ajuntament d'Agullent, dins del denominat Pla Millor, consistix en un projecte de senyalització de rutes BTT circulars, les quals servixen de nuc d'enllaç, o connector, entre dos BTT: d'una banda, el BTT del Caroig, amb el qual coincidix, segons les georeferenciacions en la ruta 9 del BTT del Caroig, en les proximitats de la font de Gamellons; d'una altra banda, amb el BTT del Comtat, la ruta 6 del qual se solapa en les proximitats del Benicadell, castell de la Carbonera i font Freda, amb una de les rutes de l'actuació proposada per l'Ajuntament d'Agullent.  
Octau. Que, sense perjuí del que establix el conveni de data 30 de juliol de 2014, per al finançament conjunt entre l'Ajuntament d'Agullent i l'Agència Valenciana del Turisme del projecte «Senyalització de rutes BTT circulars», és necessari atorgar un conveni específic en què es regule l'autorització d'ús de la senyalística i la resta d'imatge pròpia de la Xarxa de Centres BTT de la Comunitat Valenciana, i de les altres condicions pròpies dels BTT de la Comunitat Valenciana.  
D'acord amb tot això, ambdós part acorden subscriure este conveni de col·laboració d'autorització d'ús de marca, imatge i senyalística dels centres BTT de la Comunitat Valenciana, i d'inclusió de noves rutes, amb subjecció al que establixen les següents  
  
  
Clàusules  
  
Primera. Objecte  
L'objecte d'este conveni és establir el règim de col·laboració entre l'Agència Valenciana del Turisme i l'Ajuntament d'Agullent per a la implantació, desenrotllament i explotació del projecte «Senyalització de rutes BTT circulars» que consistix en la senyalització de cinc rutes BTT i en elements de recepció com ara aparcaments de bicicletes i panells informatius.  
El finançament, la realització i la justificació del projecte es realitzaran segons el que disposa el conveni de data 30 de juliol de 2014, per al finançament conjunt entre l'Ajuntament d'Agullent i l'Agència Valenciana del Turisme del projecte «Senyalització de rutes BTT circulars».  
Atés que l'Agència Valenciana del Turisme és la titular de tots els drets d'explotació de l'esmentada marca i imatge, «Centre BTT de la Comunitat Valenciana», i que correspon a l'esmentada Xarxa de Centres BTT de la Comunitat Valenciana, per mitjà d'este conveni, l'Agència Valenciana del Turisme autoritza l'Ajuntament d'Agullent a utilitzar la denominació «Centre BTT de la Comunitat Valenciana», la seua imatge i senyalística.  
Estes rutes circulars que ha de realitzar l'Ajuntament d'Agullent s'integraran com a connectors entre dos BTT: el del Caroig i el del Comtat.  
  
Segona. Compromisos que assumix l'Ajuntament d'Agullent  
A) Amb caràcter general, l'Ajuntament d'Agullent assumix els compromisos següents:  
1. Realitzar el marcatge i la senyalització dels diferents itineraris que componen les rutes BTT, d'acord amb el document «Projecte i senyalització de rutes BTT a Agullent», redactat per Senderos 21, en els terminis establits en el conveni de data 30 de juliol de 2014, per al finançament conjunt entre l'Ajuntament d'Agullent i l'Agència Valenciana del Turisme, i d'acord amb les indicacions del Manual per a la creació i estandardització del producte turístic Xarxa de Centres BTT de la Comunitat Valenciana, del qual s'entregarà una còpia a l'Ajuntament d'Agullent.  
2. Gestionar, per si o per mitjà de tercers, les rutes circulars que s'hagen de realitzar. Per a això, posarà a disposició d'este projecte els mitjans humans i materials necessaris per a un adequat desenrotllament, explotació, manteniment, control i seguiment, de conformitat amb els requisits mínims de funcionament detallats en el Manual per a la creació i estandardització del producte turístic Xarxa de Centres BTT de la Comunitat Valenciana, aprovat per l'Agència Valenciana del Turisme.  
  
3. Complir tots els requisits fixats en el Manual d'identitat corporativa, que s'entregarà a l'Ajuntament, en tot el que fa referència al disseny d'equipament, instal·lacions, senyalística, imatge, material promocional i informatiu, etc., dels centres BTT.  
4. Acatar totes les directrius emanades de l'Agència Valenciana del Turisme referents, bé als centres del Caroig i del Comtat, bé a la Xarxa de Centres BTT de la Comunitat Valenciana, i complir els terminis que s'hi marquen. En este sentit, prestarà la seua col·laboració en aquelles actuacions de difusió, publicitat i promoció realitzades per l'Agència a què es fa referència en l'apartat 7 de la clàusula tercera d'este conveni.  
  
5. Complir els requisits i estàndards de qualitat determinats en el Pla de Qualitat, Manteniment i Millora Contínua que forma part del manual de producte a què es fa referència en l'apartat 2 d'esta clàusula, a més d'encarregar-se de l'adequat manteniment i conservació de les rutes que componen el centre BTT i de l'eventual reposició de la senyalització d'estes.  
6. Facilitar la realització de les auditories externes que haja de realitzar, amb caràcter periòdic, l'Agència Valenciana de Turisme, segons les especificacions del Pla de Qualitat, Manteniment i Millora Contínua, i col·laborar-hi. Així mateix, l'Ajuntament haurà d'atendre les recomanacions i conclusions de les mencionades auditories, i esmenar les deficiències detectades, si n'hi ha.  
7. Subscriure, bé per si mateix, bé per mitjà de tercers que puguen gestionar i explotar el centre BTT, la contractació de la cobertura de riscos i danys a tercers corresponent a les activitats pròpies que duga a terme.  
8. Obtindre qualssevol llicències, permisos i autoritzacions que siguen necessàries per al desenrotllament de qualsevol activitat que es realitze a l'empara dels centres BTT del Caroig i del Comtat, i amb la col·laboració d'estos.  
9. Exigir als organitzadors de marxes, proves BTT o qualssevol altres activitats relacionades en el paràgraf anterior, i que utilitzen les rutes que són objecte d'este conveni, que contracten una cobertura de riscos per a l'activitat en qüestió.  
10. Assumir la responsabilitat de qualsevol tipus per una prestació defectuosa dels seus servicis.  
B) Atés l'interés turístic de la iniciativa, es considera necessari que l'aposta pel projecte «Senyalització de rutes BTT circulars» es mantinga a llarg termini, raó per la qual es considera imprescindible estar en condicions d'assegurar i millorar la gestió del projecte de rutes circulars des del punt de vista de la prestació del servici i de la qualitat, i la millora constant mentres estiga vigent este conveni.  
  
A l'efecte d'acreditar eixa qualitat en la gestió, l'Agència Valenciana del Turisme farà auditories externes periòdiques al centre BTT almenys amb la freqüència que s'establix en el punt 8 de la clàusula quinta. Estes auditories tindran com a finalitat avaluar el grau de compliment dels paràmetres de qualitat del centre BTT a què es fa referència en el punt 6 de l'apartat A anterior, i podrà derivar-se de l'incompliment dels paràmetres esmentats la resolució d'este conveni.  
  
  
Tercera. Compromisos que assumix l'Agència Valenciana del Turisme  
1. Liderar i desenrotllar la Xarxa de Centres BTT de la Comunitat Valenciana, i integrar-hi el projecte «Senyalització de rutes BTT circulars». La Xarxa es desplegarà d'acord amb les disponibilitats anuals fixades en els programes d'actuació de l'Agència Valenciana del Turisme.  
2. Realitzar, en col·laboració amb l'Ajuntament i mitjançant la xarxa de centres de Turisme de l'Agència Valenciana del Turisme, les actuacions formatives que s'acorden per a la millor prestació del servici per part dels centres BTT i dels municipis col·laboradors de la Xarxa de Centres BTT.  
3. Promoure la consecució de certificats de qualitat i gestió mediambiental aplicables a la gestió de les rutes que són l'objecte d'este conveni, en col·laboració amb el departament de l'Agència Valenciana del Turisme competent en matèria de qualitat.  
4. Realitzar, amb caràcter previ a l'obertura de les rutes circulars objecte d'este conveni, les tasques de supervisió i control a què fan referència els apartats 4 i 6 de la clàusula segona d'este conveni.  
  
5. Dotar les rutes circulars i, per tant, el centre en què s'integren d'una imatge de marca, d'acord amb el manual d'imatge corporativa que s'adjunta a este conveni. L'Agència Valenciana de Turisme autoritza expressament l'Ajuntament d'Agullent l'ús de la marca Centres BTT de la Comunitat Valenciana i de la imatge corporativa que hi està associada, dins dels límits i en el marc d'este conveni.  
  
6. Difondre, publicitar i promocionar, amb tots els mitjans al seu abast, el producte turístic «Centres BTT de la Comunitat Valenciana».  
  
Quarta. Accions que han de realitzar conjuntament ambdós parts  
Les accions que executen conjuntament ambdós parts per al desenrotllament i l'extensió de les rutes circulars que ha de realitzar l'Ajuntament d'Agullent, i en relació als dos centres BTT del Caroig i del Comtat, s'ajustaran a les línies estratègiques següents:  
a) Accions adreçades a la millora de la qualitat de la destinació turística: millora de l'entorn urbà i paisatgístic, adequació de les rutes BTT per a la prestació d'informació i per a uns altres servicis als usuaris, i senyalització i manteniment de les rutes.  
b) Accions de promoció, creació i desenrotllament del producte: promoció i implantació dels centres BTT del Caroig i del Comtat, i totes les accions derivades d'açò (publicitat, difusió, actuacions de promoció i comunicació, etc.).  
c) Accions per a l'enfortiment i el desenrotllament del teixit empresarial turístic que puga produir-se entorn del producte BTT.  
d) Accions adreçades a fixar i aplicar criteris de control de qualitat i millora contínua del producte.  
e) Accions per al desenrotllament, la promoció, la difusió, el coneixement i la implantació dels centres BTT del Caroig i del Comtat, dins de la marca «Xarxa de Centres BTT de la Comunitat Valenciana».  
f) Totes aquelles accions adreçades al compliment dels objectius previstos en este conveni.  
  
Quinta. Seguiment  
Per a realitzar el seguiment de les accions d'este conveni, les parts podran acordar reunir-se totes les vegades que ho consideren oportú, així com designar les persones que les representen.  
  
Sexta. Publicitat  
En les activitats o actuacions que es realitzen en desplegament d'este conveni es farà constar de manera expressa i clara la participació de l'Agència Valenciana del Turisme. També hi podran figurar altres institucions públiques i agents privats que participen en el finançament de les esmentades activitats.  
  
Sèptima. Interpretació  
Qualsevol diferència o divergència, quant a la interpretació, aplicació i vigència d'este conveni, serà dirimida per mitjà de negociació i de comú acord d'ambdós parts. En cas de no poder evitar les discrepàncies, ambdós parts acorden sotmetre's als jutjats i tribunals de l'orde contenciós administratiu.  
  
Octava. Vigència del conveni  
Este conveni tindrà una duració de quatre anys, prorrogable anualment per acord tàcit, si cap de les parts hi manifesta la seua voluntat en contra amb sis mesos d'antelació respecte de la finalització de cada una de les pròrrogues anuals.  
El conveni també podrà modificar-se o resoldre's per acord d'ambdós parts, o a instància de l'Agència Valenciana de Turisme en el supòsit previst en la clàusula segona.  
I, com a prova de conformitat, les parts compareixents en ús de les facultats conferides, firmen este document per duplicat en el lloc i la data indicats en l'encapçalament.  
  
El conseller d'Economia, Indústria, Turisme i Ocupació de la Generalitat, i president de l'Agència Valenciana del Turisme: Máximo Buch Torralva  
L'alcalde-president de l'Ajuntament d'Agullent: Jesús Pla Herrero.